За војничка гробља

Царе Душане,

Тражим помиловање

За војничка гробља усамљена

Којих се регрут само каткад сети,

За гробља без суза и без хлада,

Са гдекојим знаком твоје поште,

Где споменици једнолики као шињели

Стоје један другом иза потиљка,

Где певачице нема да слети,

Куда заљубљени не долазе

Да сакрију од људи своје милоште,

Куд пут носи само гавране,

Где је шимшир једина биљка.

Царе Душане,

За војничка гробља где свака парцела

Под конац стоји као у чети,

За војника кога крај друма сахране

Без себарске запевке горке,

Далеко од родног потока и села;

За изгинуле у свету поворке

Однекуд из Леђена, из Цариграда,

Којима се мајка данас нада,

За гробља оних које су цареви

У незнане земље слали да гину,

За војничка гробља у час вечерњи,

За њихову подземну и надземну тишину.

Водећа питања:

1.Образложите осећања која се јављају у песми и њихово порекло.

2.Објасните улогу поређења у песми.